PATVIRTINTA

Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2015 m. rugpjūčio 14 d. įsakymu Nr. 1-230

(Priešgaisrinės apsaugos ir gelbėjimo

departamento prie Vidaus reikalų ministerijos direktoriaus įsakymo Nr. redakcija)

**Gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų informavimo ekstremaliųjų situacijų valdymo klausimais tvarkos aprašas**

**I SKYRIUS**

**BENDROSIOS NUOSTATOS**

1. Gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų informavimo ekstremaliųjų situacijų valdymo klausimais tvarkos aprašas (toliau – Aprašas) reglamentuoja informacijos, kuri leistų imtis priemonių, kuriomis būtų siekiama išvengti galimos žalos arba ją sušvelninti, gresiant ar susidarius ekstremaliajai situacijai, krizių valdymo ir civilinės saugos sistemos subjektų veiksmus, valdant ekstremaliąją situaciją, duomenų apie ekstremaliosios situacijos padarinius ir kitos aktualios informacijos perdavimą gyventojams, valstybės ir savivaldybių institucijoms ir įstaigoms, kitoms įstaigoms ir ūkio subjektams visoje šalies teritorijoje ar jos dalyje tvarką.
2. Valstybės lygio krizių valdymo ir civilinės saugos sistemos subjektai nuolat teikia gyventojams oficialią informaciją ekstremaliųjų situacijų prevencijos ir valdymo klausimais, kad susidarius ekstremaliajai situacijai būtų išvengta žmonių žūčių ir sveikatos sutrikdymų, žalos ir nuostolių, būtų sušvelninti galimi padariniai, taip pat siekiant paneigti paskleistą netinkamą informaciją.
3. Valstybės ir savivaldybių institucijos ir įstaigos informuoja gyventojus, valstybės ir savivaldybių institucijas ir įstaigas, kitas įstaigas, ūkio subjektus ir veiklos vykdytojus ekstremaliųjų situacijų valdymo klausimais per viešosios informacijos rengėjus ir skleidėjus, rengdami pranešimus, straipsnius spaudai, skelbdami informacinius pranešimus interneto svetainėse, portaluose, socialiniuose tinkluose**,** organizuodami spaudos konferencijas, duodami interviu radijui ar televizijai ir kitomis priemonėmis. Gyventojams, valstybės ir savivaldybių institucijoms ir įstaigoms, kitoms įstaigoms, ūkio subjektams ir veiklos vykdytojams informacija ekstremaliųjų situacijų valdymo klausimais skelbiama Lietuvos pasirengimo ekstremaliosioms situacijoms svetainėje *lt72.lt.*
4. Gresiant ar susidarius ekstremaliajai situacijai, valstybės ir savivaldybių institucijų ir įstaigų pagal jų kompetenciją gyventojams teikiama informacija turi būti aktuali ir nuolat atnaujinama. Gyventojams, esant galimybei, skelbiama:
   1. duomenys apie pavojų, pavojaus šaltinį ir kylančią grėsmę, rekomendacijos ir patarimai, kaip apsisaugoti;
   2. kas, kada, kur įvyko ir dėl ko susidarė ekstremalioji situacija;
   3. atlikti tyrimai ir jų rezultatai arba kada bus žinomi tyrimų rezultatai;
   4. ekstremaliosios situacijos keliama grėsmė ir jos vystymosi prognozė;
   5. skubios priemonės gyventojams apsaugoti, kokia pagalba jiems suteikta, informacija apie evakavimą;
   6. pirminiai veiksmai ir kas padaryta ekstremaliajai situacijai suvaldyti, sušvelninti ir padėčiai pagerinti;
   7. kokios tarnybos dirba ekstremaliosios situacijos židinyje;
   8. kas paskirtas savivaldybės ir (ar) valstybės ekstremaliosios situacijos operacijų vadovu;
   9. pasitelkti kariniai vienetai ir resursai;
   10. pasitelkti ir planuojami pasitelkti ekspertai;
   11. nukentėję, hospitalizuoti ir žuvę žmonės;
   12. veiksniai, galintys pabloginti situaciją;
   13. rekomendacijos gyventojams dėl tolesnių veiksmų ir apsaugos būdų;
   14. informacija apie ekstremaliosios situacijos likvidavimą, suvaldymą ar pabaigą;
   15. informacija apie ekstremaliajai situacijai likviduoti skiriamus išteklius;
   16. nustatyti draudimai ir ribojimai;
   17. informacija apie gautus pagalbos prašymus;
   18. informacija apie savanorystės iniciatyvas;
   19. kita gyventojams aktuali informacija.
5. Valstybės ir savivaldybių institucijų ir įstaigų pagal jų kompetenciją gyventojams skelbiama informacija turi būti:
   1. aiški ir suprantama;
   2. pateikiama laiku;
   3. tiksli arba patikslinanti;
   4. prieinama, nesunkiai pasiekiama, teikiama asmenims su negalia prieinamais bendravimo būdais;
   5. atsakanti į gyventojams aktualius klausimus dėl gyvybės, sveikatos, turto saugumo;
   6. apimanti pažeidžiamiausias visuomenės grupes;
   7. pagal poreikį pateikiama užsienio kalba (-omis);
   8. spaudos konferencijų, kitų svarbių informavimo renginių ekstremaliosios situacijos metu pateikiama su vertimu į gestų kalbą, kuris atitiktų Rekomendacijas dėl informacijos teikimo asmeniui su klausos negalia renginiuose ir jam teikiamoje informacijoje, patvirtintas Asmens su negalia teisių apsaugos agentūros prie Lietuvos Respublikos socialinės apsaugos ir darbo ministerijos direktoriaus 2024 m. sausio 23 d. įsakymu Nr. V-17 ,,Dėl Rekomendacijų dėl informacijos teikimo asmeniui su klausos negalia renginiuose ir jam teikiamoje informacijoje patvirtinimo“.

**II SKYRIUS**

**Gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų informavimAS**

**GRESIANT AR SUSIDARIUS VALSTYBĖS LYGIO EKSTREMALIAJAI SITUACIJAI**

1. Gyventojų, valstybės ir savivaldybių institucijų ir įstaigų, ūkio subjektų ir veiklos vykdytojų informavimas gresiant ar susidarius valstybės lygio ekstremaliajai situacijai vykdomas Apraše nustatyta tvarka ir pagal schemą, nurodytą Aprašo 1 priede.
2. Gresiant ar susidarius valstybės lygio ekstremaliajai situacijai:
   1. Nacionalinio krizių valdymo centro (toliau — NKVC) vadovas paskiria gyventojams viešąją informaciją teiksiantį subjektą – ministeriją, kitą valstybės instituciją ar įstaigą (toliau — atsakinga valstybės institucija), kuriai, atsižvelgiant į veiklos sritį ir gresiančios ar susidariusios valstybės lygio ekstremaliosios situacijos pobūdį, tenka atsakomybė už valstybės lygio ekstremaliosios situacijos likvidavimo ir jos padarinių šalinimo organizavimą;
   2. viešąją informaciją valstybės lygiu gyventojams teikia NKVC, valstybės ekstremaliosios situacijos operacijų vadovas ir NKVC paskirtos institucijos, derindamos su NKVC.
3. NKVC atlieka šiuos veiksmus (kompetencija):
   1. koordinuoja paskirtų institucijų teikiamą gyventojams informaciją, pasitelkia kompetentingų institucijų atstovus informacijai rengti ir platinti arba informacijos teikimą organizuoja per kompetentingų institucijų infrastruktūrą;
   2. paskiria instituciją, kuri aktyvina ir viešina gyventojams informuoti skirtus karštosios linijos telefonus ir elektroninio pašto adresą, atsako į gyventojų klausimus;
   3. paskiria instituciją, kuri teikia informaciją nuo ekstremaliosios situacijos nukentėjusiems žmonėms, taip pat jų ir žuvusiųjų artimiesiems;
   4. derina ir su pasitelktomis institucijomis organizuoja žurnalistų, reporterių, fotografų, operatorių ir kitų visuomenės informavimo priemonių atstovų (toliau – visuomenės informavimo priemonių atstovai) apsilankymą ekstremaliosios situacijos zonoje ir lydi atrinktą grupę, likusiems visuomenės informavimo priemonių atstovams išplatina iš ekstremaliosios situacijos zonos gautą medžiagą;
   5. prireikus, priima sprendimą dėl valstybinio informacinio centro ir (ar) spaudos centro įsteigimo ir veiklos vietos, nustato jo darbo režimą, trukmę, kitus su jo veikla susijusius aspektus.
4. Spaudos centras (kompetencija):
   1. patalpas spaudos centrui iš anksto, pagal kompetenciją įvertinusi galimus informacijos teikimo poreikius, parenka atsakinga valstybės institucija arba jo darbas organizuojamas Lietuvos Respublikos Vyriausybės rūmuose;
   2. NKVC ar valstybės ekstremaliosios situacijos operacijų vadovo su NKVC suderintu sprendimu spaudos centras gali būti įsteigtas ekstremaliosios situacijos paveiktoje savivaldybėje ar kitoje iš anksto nenumatytoje vietoje. Už spaudos centro patalpų parengimą ir aprūpinimą techninėmis ir organizacinėmis priemonėmis ir jų funkcionavimą atsako savivaldybės meras, už darbo organizavimą – atsakinga valstybės institucija;
   3. spaudos centro vadovasnustato spaudos konferencijų ir susitikimų su valstybės ekstremaliosios situacijos operacijos vadovu, patelktų civilinės saugos sistemos pajėgų vadais, gelbėjimo darbų vadovais, politikais, valstybės vadovais ar kitais suinteresuotais asmenimis laiką;
   4. spaudos centre dirba visuomenės informavimo priemonių atstovai;
   5. savivaldybių, kurių teritorijos ir (ar) dalis gyventojų yra paveiktos valstybės lygio ekstremaliosios situacijos, merai prireikus gali įsteigti savivaldybių informacinius centrus (toliau – SIC), kurie teikia informaciją nuo ekstremaliosios situacijos nukentėjusiems savivaldybės gyventojams, taip pat jų ir žuvusiųjų artimiesiems.

**III SKYRIUS**

**Gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų informavimAS**

**GRESIANT AR SUSIDARIUS SAVIVALDYBĖS LYGIO EKSTREMALIAJAI SITUACIJAI**

1. Gyventojų, valstybės ir savivaldybių institucijų ir įstaigų, ūkio subjektų ir veiklos vykdytojų informavimas gresiant ar susidarius savivaldybės lygio ekstremaliajai situacijai vykdomas Apraše nustatyta tvarka ir pagal schemą, nurodytą Aprašo 2 priede.
2. Savivaldybės lygio krizių valdymo ir civilinės saugos sistemos subjektas, vadovaujantis įvykio padarinių likvidavimui, visuomenės informavimo priemonėms nuolat teikia savivaldybės gyventojams skirtą oficialią informaciją ekstremaliosiossituacijos valdymo klausimais, kad būtų išvengta žmonių žūčių ir sveikatos sutrikdymų, žalos ir nuostolių, būtų sušvelninti galimi padariniai, gyventojai būtų informuoti apie nustatytus draudimus ir ribojimus, suteikta kita gyventojams aktuali informacija, prireikus daugumai gyventojų būtų suteikta psichologinė pagalba, taip pat siekiant paneigti paskleistą netinkamą informaciją.
3. Gresiant ar susidarius savivaldybės lygio ekstremaliajai situacijai:
   1. savivaldybės meras paskiria viešosios informacijos teikimo gyventojams subjektą – savivaldybės instituciją ar įstaigą (toliau — atsakinga savivaldybės institucija), kuri, atsižvelgdama į veiklos sritį ir gresiančios ar susidariusios savivaldybės lygio ekstremaliosios situacijos pobūdį, atsako už savivaldybės lygio ekstremaliosios situacijos likvidavimo ir jos padarinių šalinimo organizavimą;
   2. viešąją informaciją savivaldybės lygiu gyventojams teikia savivaldybės ekstremaliosios situacijos operacijų vadovas, savivaldybės ekstremaliųjų situacijų operacijų centras (toliau – savivaldybės operacijų centras), taip pat savivaldybės administracijos visuomenės informavimo atstovas, derindamas teikiamą informaciją su NKVC;
   3. savivaldybės teritorijoje esančių ūkio subjektų ir įstaigų atstovai, dalyvaujantys savivaldybės operacijų centro darbe, pagal atstovaujamo ūkio subjekto ar įstaigos kompetenciją teikia savivaldybės operacijų centrui aktualią informaciją, skirtą gyventojų informavimo pranešimams ir kitai skelbiamai viešajai informacijai parengti.
4. Savivaldybės operacijų centras atlieka šiuos veiksmus (kompetencija):
   1. gaunamos informacijos pagrindu rengia savivaldybės gyventojams informuoti skirtus pranešimus ir kitą viešąją informaciją, užtikrindamas, kad gyventojai prieinamais bendravimo būdais galėtų su ja susipažinti. Suderinęs šią informaciją su NKVC, pagal poreikį platina vietinėms, regioninėms ir (ar) valstybinėms savivaldybės gyventojų informavimą vykdančioms visuomenės informavimo priemonėms;
   2. aktyvina ir viešina gyventojams informuoti skirtus karštosios linijos telefonus ir elektroninio pašto adresus, atsako į gyventojų klausimus.
5. Prireikus, savivaldybės meras ar jo paskirtas savivaldybės ekstremaliosios situacijos operacijų vadovas gali priimti sprendimą įsteigti SIC, kuris teikia informaciją nuo ekstremaliosios situacijos nukentėjusiems savivaldybės gyventojams, taip pat jų ir žuvusiųjų artimiesiems.
6. Savivaldybės gyventojų informavimo tvarka gresiant ar susidarius savivaldybės lygio ekstremaliajai situacijai pagal šio Aprašo reikalavimus išdėstoma savivaldybės ekstremaliųjų situacijų valdymo plane, taip pat plane numatomos ir suplanuojamos reikiamos priemonės, atsakingi vykdytojai ir terminai.
7. Paskelbus savivaldybės lygio ekstremaliąją situaciją gyventojų informavimą koordinuoja savivaldybės operacijų centras, derindamas su NKVC. Paskelbus valstybės lygio ekstremaliąją situacija – NKVC.

**IV SKYRIUS**

**BAIGIAMOSIOS NUOSTATOS**

1. Atšaukus ekstremaliąją situaciją, nedelsiant (iš karto) informuojami gyventojai. Gyventojų informavimą ekstremaliųjų situacijų valdymo klausimais valstybės ir savivaldybių institucijos ir įstaigos, kitos įstaigos, ūkio subjektai ir veiklos vykdytojai toliau vykdo įprastinėmis sąlygomis.

\_\_\_\_\_\_\_\_\_\_\_\_\_\_\_\_

Gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų informavimo ekstremaliųjų situacijų valdymo klausimais tvarkos aprašo

1 priedas

**Gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų informavimO GRESIANT AR SUSIDARIUS VALSTYBĖS LYGIO EKSTREMALIAJAI SITUACIJAI**

**SCHEMA**

**Ekstremaliosios situacijos operacijų vadovas**

**Nacionalinis krizių valdymo centras**

**Visuomenės informavimo priemonės**

**Visuomenė**

**Spaudos centras**

**Atsakinga valstybės institucija**

**Kitos paskirtos institucijos**

**Institucija, kuri aktyvina karštosios linijos telefonus ir elektroninio pašto adresą, atsako į gyventojų klausimus**

**Institucija, teikianti informaciją nukentėjusiems žmonėms, žuvusiųjų artimiesiems**

Gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų informavimo ekstremaliųjų situacijų valdymo klausimais tvarkos aprašo

2 priedas

**Gyventojų, valstybės ir savivaldybių institucijų ir įstaigų, kitų įstaigų, ūkio subjektų ir veiklos vykdytojų informavimO GRESIANT AR SUSIDARIUS SAVIVALDYBĖS LYGIO EKSTREMALIAJAI SITUACIJAI SCHEMA**

**Meras**

**Visuomenė**

**Savivaldybės administracijos visuomenės informavimo atstovas**

**Savivaldybės operacijų centras**

**Savivaldybės ekstremaliosios situacijos operacijų vadovas**

**Atsakinga savivaldybės institucija**

**Savivaldybės informacinis centras**

**Visuomenės informavimo priemonės**